MACO ทุ่มเงิน 457 ลบ. ขยายธุรกิจโฆษณานอกบ้านสู่ประเทศเวียดนามผ่าน “VGI MACO”
MACO ทุ่มเงิน 457 ลบ. ขยายธุรกิจโฆษณานอกบ้านสู่ประเทศเวียดนามผ่าน “VGI MACO”
MACO ทุ่มเงิน 457 ลบ. ขยายธุรกิจโฆษณานอกบ้านสู่ประเทศเวียดนามผ่าน “VGI MACO”
22 ม.ค. 2563

นายพุน ฉง กิต ประธานเจ้าหน้าที่บริหาร บริษัท มาสเตอร์ แอด จำกัด (มหาชน) หรือ MACO เปิดเผยว่า บริษัทเตรียมลงทุนในต่างประเทศตามกลยุทธ์ขยายเครือข่ายสื่อโฆษณานอกบ้านเต็มกำลัง โดยเข้าลงทุนสัดส่วน 25% ใน VGI Vietnam Joint Stock Company หรือ VGI Vietnam ผู้ให้บริการสื่อโฆษณานอกบ้านดิจิทัลที่มีเครือข่ายกระจายอยู่ทั่วประเทศเวียดนาม ผ่านบริษัทย่อย VGI MACO (Singapore) Private Limited หรือ VGIMS
โดยประเทศเวียดนามนับเป็นประเทศที่น่าจับตามองของบรรดานักลงทุนจากทั่วโลกด้วยจำนวนประชากรที่เข้าใกล้ 100 ล้านคน โดยในปี 2562 GDP เวียดนามโตถึง 7.0% พฤติกรรมของผู้บริโภคจึงมีกำลังซื้อก้าวกระโดดมากขึ้น ส่งผลให้มูลค่าทางการค้าของเวียดนามสูงถึง 5.1 ล้านดอลลาร์ ซึ่งการเติบโตที่รวดเร็วนั้นมาพร้อมกับนโยบายรัฐที่เน้นให้ทุกจังหวัดของเวียดนามทำแผนพัฒนาตัวเอง
อีกทั้งก่อนหน้านี้เวียดนามได้ลงนามข้อตกลงเสรีการค้ากับสหภาพยุโรป ซึ่งจะปรับลดอัตราภาษีกับสินค้าเกือบทุกประเภท ช่วยเอื้อประโยชน์ต่อการค้าและการลงทุนมากขึ้น ด้านเม็ดเงินใช้จ่ายการโฆษณาในประเทศเวียดนามอยู่ที่ประมาณ 1.22 พันล้านดอลลาร์สหรัฐ โดยสื่อประเภททีวีเป็นอันดับหนึ่ง รองมาเป็นสื่อประเภทหนังสือพิมพ์และสื่อเอาท์ดอร์และทรานซิสครองอันดับสามของเม็ดเงินในการใช้จ่ายโฆษณา
โดยการเข้าลงทุนครั้งนี้เป็นการตอกย้ำวิสัยทัศน์ของ MACO ที่มุ่งขยายธุรกิจสื่อโฆษณานอกบ้านไปยังตลาดในภูมิภาคอาเซียน โดยที่ผ่านมาประเทศที่เราเข้าไปดำเนินการธุรกิจสำเร็จแล้ว ได้แก่ ประเทศมาเลเซียและประเทศอินโดนีเซีย สำหรับมูลค่าการลงทุนในประเทศเวียดนามในครั้งนี้อยู่ที่ 3.5 แสนล้านดองเวียดนาม หรือประมาณ 457.2 ล้านบาท  ซึ่งบริษัทฯ คาดว่า VGIMS จะเข้าทำสัญญาและดำเนินการให้ธุรกรรมแล้วเสร็จภายในเดือนมีนาคม 2563
สำหรับการลงทุนดังกล่าว MACO จะนำความรู้ความสามารถ (Know-How) เข้าไปช่วยเสริมศักยภาพให้ VGI Vietnam แข็งแกร่งมากขึ้น และเงินลงทุนส่วนใหญ่ยังเป็นการเข้าไปเพิ่มทุนเพื่อให้ VGI Vietnam ลงทุนเพิ่มและขยายตัวอย่างก้าวกระโดด ประธานเจ้าหน้าที่บริหารกล่าวเพิ่มเติม